Daar is seker kommer in die Cheetah-kamp | Maroela Media
Die Bloemfonteiners het Vrydagaand in Umlazi, net buite Durban, slegs 'n enkele drie teen die Sharks kon druk en vir die twee agtereenvolgende wedstryd was dit hulle enigste punte. Hulle het verlede week 7-43 teen die Stormers in Bulawayo pak gekry en Vrydagaand teen die Sharks 7-35 verloor.
Die Sharks het vyf drieë gedruk, ondanks middelmatige hantering en 'n algemene gebrek aan afronding in veral die eerste kwart van die wedstryd.
Die telling, nie altyd betroubaar nie in opwarmwedstryde waar spelers gereeld geroteer word, gee in hierdie geval wel 'n aanduiding dat iets by die Vrystaters skort – veral inaggenome dat die Sharks, weens ongeoorloofde spel, 25 minute lank met net 14 spelers moes klaarkom en vir vyf minute met net 13 spelers toe twee van hulle gelyktydig langs die veld moes sit.
Nico Lee se drie, die enigste van die Vrystaat, het juis gekom toe die tuisspan nie voltallig was nie.
♦ Vroeëre sout in die Vrystaat-wonde was die 0-14 telling van die 'naasbestes' wat in die eerste wedstryd ook teen die Sharks pak gekry het.